Ettepanek NÕUKOGU MÄÄRUS millega lõpetatakse uut eksportijat käsitlev läbivaatamine seoses nõukogu määrusega (EÜ) nr 2605/2000, millega kehtestatakse teatavate, muu hulgas Taiwanist pärinevate elektrooniliste kaalude impordi suhtes lõplikud dumpinguvastase tollimaksud

(komisjoni esitatud)

SELETUSKIRI

Novembris 2003 teatas komisjon määrusega (EÜ) nr 2034/2003 uut eksportijat käsitleva läbivaatamise algatamisest seoses nõukogu määrusega (EÜ) nr 2605/2000, millega kehtestatakse teatavate, muu hulgas Taiwanist pärinevate elektrooniliste kaalude impordi suhtes lõplikud dumpinguvastased tollimaksud. Selle määrusega tunnistati ka kehtetuks tollimaksud Taiwani firma Charder Electronic Co., Ltd. ("Charder") impordi suhtes, kes taotles läbivaatamise algatamist, et muuta nimetatud import registreeritavaks.

Uurimise käigus selgus, et Charder ei vastanud uue eksportija kriteeriumidele algmääruse artikli 11 lõike 4 tähenduses, sest ta ei olnud eksportinud vaatlusalust toodet ühendusse käesoleva läbivaatuse uurimisperioodi ajal. Seega tuleks läbivaatamine lõpetada ja Charderi suhtes kohaldatav tollimaksumäär peaks jätkuvalt olema algses uurimises kehtestatud üleriigilisel tasemel.

Seega on tehtud ettepanek, et nõukogu võtaks vastu lisatud määruse ettepaneku, et avaldada see Euroopa Liidu Teatajas hiljemalt 19. novembril 2004.

Ettepanek NÕUKOGU MÄÄRUS millega lõpetatakse uut eksportijat käsitlev läbivaatamine seoses nõukogu määrusega (EÜ) nr 2605/2000, millega kehtestatakse teatavate, muu hulgas Taiwanist pärinevate elektrooniliste kaalude impordi suhtes lõplikud dumpinguvastase tollimaksud

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed [1] (,algmäärus"), eriti selle artikli 11 lõiget 4,

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

võttes arvesse komisjoni ettepanekut, mis esitati pärast konsulteerimist nõuandekomiteega,

ning arvestades järgmist:

A. KEHTIVAD MEETMED

(1) Praegu kehtivad meetmed seoses teatavate Taiwani päritolu elektrooniliste kaalude importimisega ühendusse seisnevad lõplikes dumpinguvastastes tollimaksudes, mis kehtestati nõukogu määrusega (EÜ) nr 2605/2000 [2]. Vastavalt samale määrusele kehtestati dumpinguvastased tollimaksud ka Hiina Rahvavabariigist ja Kore Vabariigist pärinevate elektrooniliste kaalude impordi suhtes. Kehtivad dumpinguvastased meetmed on jõus ka Jaapanist ja Singapurist pärinevate elektrooniliste kaalude suhtes [3].

[2] EÜT L 301, 30.11.2000, lk 42.

[3] Nõukogu 6. märtsi 2001. aasta määrus (EÜ) nr 468/2001, millega kehtestatakse teatavate Jaapanist pärinevate elektrooniliste kaalude impordi suhtes lõplikud dumpinguvastased tollimaksud (EÜT L 67, 9.3.2001, lk 24), ja nõukogu 6. märtsi 2001. aasta määrus (EÜ) nr 469/2001, millega kehtestatakse teatavate Singapurist pärinevate elektrooniliste kaalude impordi suhtes lõplikud dumpinguvastased tollimaksud (EÜT L 67, 9.3.2001, lk 37).

B. KÄESOLEV UURIMINE

1. Läbivaatamise taotlus

(2) Pärast Taiwanist pärinevate elektrooniliste kaalude suhtes lõplike dumpinguvastaste tollimaksude kehtestamist sai komisjon Taiwani firmalt Charder Electronic Co., Ltd. ("Charder") taotluse algatada uut eksportijat käsitlev läbivaatamine seoses määrusega (EÜ) nr 2605/2000 vastavalt algmääruse artikli 11 lõikele 4. Nimetatud äriühing väitis, et ta ei ole seotud ühegi Taiwani eksportiva tootjaga, kelle suhtes kohaldatakse dumpinguvastaseid meetmeid seoses elektrooniliste kaaludega. Lisaks sellele väitis ta, et ta ei ole eksportinud elektroonilisi kaalusid ühendusse algse uurimisperioodi jooksul (s.t ajavahemikus 1. septembrist 1998 kuni 31. augustini 1999), kuid alustas elektrooniliste kaalude eksportimist ühendusse pärast seda.

2. Uut eksportijat käsitleva läbivaatamise algatamine

(3) Komisjon vaatas läbi Charderi poolt esitatud tõendid ja pidas neid piisavaks, et põhjendada läbivaatamise algatamist kooskõlas algmääruse artikli 11 lõikega 4. Pärast konsulteerimist nõuandekomiteega ja pärast kommenteerimisvõimaluse andmist ühenduse asjakohase tööstusharule algatas komisjon määrusega (EÜ) nr 2034/2003 [4] määruse (EÜ) nr 2605/2000 läbivaatamise seoses Charderiga ning alustas uurimist.

[4] ELT L 302, 20.11.2003, lk 3.

(4) Vastavalt komisjoni määrusele, millega algatati läbivaatamine, tühistati 13,4% suurune dumpinguvastane tollimaks, mis kehtestati määrusega (EÜ) nr 2605/2000 Charderi poolt toodetud elektrooniliste kaalude impordi suhtes. Samal ajal anti tolliasutustele vastavalt algmääruse artikli 14 lõikele 5 korraldus astuda vastavaid samme selle impordi registreerimiseks.

3. Vaatlusalune toode

(5) Käesoleva läbivaatamise alla kuuluv toode on sama mis algse uurimise puhul, s.t jaemüügis kasutatav elektrooniline kaal maksimummassile kuni 30 kg, millel on kaalu, ühikuhinna ja makstava hinna digitaalne näidik (koos nimetatud andmete trükkimiseks vajaliku vahendiga või ilma selleta), mida tavaliselts deklareeritakse CN-koodi ex 8423 81 50 (TARICi kood 8423 81 50 10) all ning mis on Taiwanist pärit.

4. Huvitatud isikud

(6) Komisjon teatas Charderile ja eksportiva riigi esindajatele ametlikult läbivaatamise algatamisest. Huvitatud isikutele anti võimalus esitada oma nägemus ja olla ära kuulatud.

(7) Komisjon saatis Charderile ka küsimustiku ja sai antud tähtajaks vastuse. Komisjon hankis ja kontrollis kogu informatsiooni, mida ta pidas dumpingu kindlaksmääramiseks vajalikuks, ning tehti kontrollkülastus nii Charderi kui ka Charderi poolt valmistavaid tooteid importiva äriühingu tööruumidesse ("importija") ühenduses.

5. Uurimisperiood

(8) Dumpingu uurimine hõlmas ajavahemikku 1. oktoobrist 2002 kuni 30. septembrini 2003 ("uurimisperiood").

C. UURIMISE TULEMUSED

(9) Uurimine kinnitas, et Charder ei ole vaatlusalust toodet algse uurimisperioodi jooksul eksportinud.

(10) Lisaks sellele oli Charder võimeline näitama, et ta ei ole seotud ühegi Taiwani eksportija või tootjaga, kelle suhtes kohaldatakse Taiwanist pärinevate elektrooniliste kaalude impordi suhtes kehtestatud dumpinguvastaseid meetmeid.

(11) Kuid algmääruse artikli 11 lõikes 4 nõutakse ka, et uus eksportija peab olema eksportinud vaatlusalust toodet ühendusse pärast algset uurimisperioodi või et ta suudaks näidata, et ta on sõlminud tühistamatu lepingu eksportida ühendusse märkimisväärne kogus vaatlusalust toodet. Sellega seoses leiti, et Charderi poolt uurimisperioodi ajal toodetud ja ühendusse eksporditud tooted, mida nimetati vaatlusalusteks toodeteks, ei olnud sellises seisukorras, et neid võiks lõpptarbijale müüa. Kuigi Charder ja importija deklareerisid neid tooteid vaatlusaluse tootena, leiti, et tegu on pooleliolevate toodetega ja et neil on vaatlusalusest tootest erinevad füüsilised omadused. Importija töötles neid pooleliolevaid tooteid edasi ja muutis need elektroonilisteks kaaludeks. Lisaks tuleb ka märkida, et mitte ühtegi edasitöödeldud kaaludest ei müüdud uurimisperioodi ajal. Neil põhjustel ei saa imporditud tooteid klassifitseerida vaatlusaluse tootena. Peale selle ei näidanud Charder, et ta oleks sõlminud tühistamatu lepingu eksportida märkimisväärset hulka vaatlusalust toodet ühendusse.

(12) Eespool nimetatud põhustel otsustati, et Charder ei olnud suuteline näitama, et ta täidab tegelikult kriteeriume, mille alusel teda saaks lugeda uueks eksportijaks algmääruse artikli 11 lõike 4 tähenduses.

D. LÄBIVAATAMISE LÕPETAMINE

(13) Uurimise tulemustest lähtudes tuleks läbivaatamine lõpetada, muutmata seejuures Charderi suhtes kehtiva tollimaksu taset, mis peaks jääma lõpliku üleriikliku dumpinguvastase tollimaksu tasemele, mis kehtestati alguurimisega, s.t 13,4%.

E. TAGASIULATUVA JÕUGA DUMPINGUVASTASED TOLLIMAKSUD

(14) Eespool nimetatud uurimistulemustest lähtudes kehtestatakse Charderi suhtes tagasiulatuva jõuga dumpinguvastane tollimaks vaatlusaluse toote eest, mis kuulub vastavalt komisjoni määruse (EÜ) nr 2034/2003 artiklile 3 registreerimisele.

F. AVALIKUSTAMINE

(15) Kõiki huvitatud isikuid informeeriti põhilistest faktidest ja kaalutlustest, mille põhjal lõpetati kõnesolev läbivaatamine ja määrati tagasiulatuva jõuga dumpinguvastane tollimaks registreerimisele kuulunud impordi suhtes. Avalikustatud faktide ja kaalutluste suhtes ei tõstatatud ühtegi vastuväidet.

(16) Seega tuleks kõnesolev läbivaatamine lõpetada ilma nõukogu määrust (EÜ) nr 2605/2000 muutmata,

ON VASTU VÕTNUD KÄESOLEVA MÄÄRUSE:

Artikkel 1

1. Uut importijat käsitlev läbivaatamine seoses nõukogu määruse (EÜ) nr 2605/2000, millega kehtestatakse teatavate, muu hulgas Taiwanist pärinevate elektrooniliste kaalude impordi suhtes lõplikud dumpinguvastase tollimaksud, mis algatati vastavalt nõukogu määruse (EÜ) nr 384/96 artikli 11 lõikele 4, on käesolevaga lõpetatud ilma kehtivaid dumpinguvastaseid tollimakse muutmata.

2. 13,4% suurune tollimaks, mis kehtestati nõukogu määrusega (EÜ) nr 2605/2000 teatavate, muu hulgas Taiwanist pärinevate elektrooniliste kaalude suhtes, kehtestatakse vastavalt nõukogu määruse (EÜ) nr 2034/2003 artiklile 3 registreeritud vaatlusaluse toote impordi suhtes tagasiulatuva jõuga.

3. Kui ei ole sätestatud teisiti, kohaldatakse kehtivaid tollimaksualaseid sätteid.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, [...]

Nõukogu nimel

eesistuja